Les Falles de Burjassot ofrenen a la patrona, la Mare de Déu de la Cabeça, el diumenge 16 de març
2025-07-24

En el marc de la setmana fallera, el 16 de març és un dels dies més especials per part de les falleres i els fallers de Burjassot. És el dia en què les tretze comissions reten homenatge a la patrona del poble, la Mare de Déu de la Cabeça, en la tradicional ofrena que reuneix a centenars de falleres i fallers per a obsequiar a la Mare de Déu, amb flors.

Acompanyades de l’alcalde, Rafa García, de la regidora de Falles, Estefanía Ballesteros i de la presidenta de la Federació de Falles, Mª José Carretero Gómez, les tretze comissions dibuixaran un tapís floral en el qual els sentiments i la tradició seran els protagonistes.

L’ofrena començarà a les 18.00 hores, circularà pel recorregut habitual i omplirà cada racó de Burjassot de l’olor i el color de les flors que les falleres i els fallers portaran fins a la Plaça de l’Ajuntament, per a oferir-li-les a la patrona.

Eixe diumenge pel matí, sobre les 12.00 hores, a l’Auditori de la Casa de Cultura, les tretze comissions rebran els Premis 2025 de Cavalcada, Ninot, Il·luminació, Monuments, etc i, a continuació, sobre les 14.00 hores, la força de la pòlvora es deixarà sentir al carrer Pintor Goya on tindrà lloc la mascletà patrocinada per l’Ajuntament de Burjassot.